ΚΑΝΟΝΙΣΜΟΣ (ΕΟΚ) αριθ. 2118/78 ΤΗΣ ΕΠΙΤΡΟΠΗΣ της 7ης Σεπτεμβρίου 1978 περί καθορισμού των πραγματικών εξόδων συστάσεως και διοικητικής λειτουργίας των παραγωγών στον τομέα των οπωροκηπευτικών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 1035/72 του Συμβουλίου της 18ης Μαΐου 1972 περί κοινής οργανώσεως αγοράς στον τομέα των οπωροκηπευτικών(1), όπως τροποποιήθηκε τελευταία από τον κανονισμό (ΕΟΚ) αριθ. 1766/78(2), και ιδίως το άρθρο 14 παράγραφος 4,

Εκτιμώντας:

ότι σύμφωνα με το άρθρο 14 παράγραφος 1 α) του κανονισμού (ΕΟΚ) αριθ. 1035/72 τα Κράτη Μέλη μπορούν να χορηγούν, για μια περιορισμένη περίοδο, στις οργανώσεις παραγωγών οπωροκηπευτικών που συστάθηκαν από την 1η Οκτωβρίου 1977, για πέντε έτη από τη σύστασή τους, ενισχύσεις για την ενθάρρυνση της συστάσεώς τους και τη διευκόλυνση της λειτουργίας τους- ότι το ποσό των ενισχύσεων αυτών δεν δύναται να υπερβαίνει τα πραγματικά έξοδα συστάσεως και διοικητικής λειτουργίας της εν λόγω οργανώσεως- ότι για την εξασφάλιση της ορθής εφαρμογής του καθεστώτος αυτού πρέπει να καθορισθούν επακριβώς αυτά τα έξοδα-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Οπωροκηπευτικών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Τα πραγματικά έξοδα συστάσεως και διοικητικής λειτουργίας κατά το άρθρο 14 παράγραφος 1 α) του κανονισμού (ΕΟΚ) αριθ. 1035/72 είναι τα εξής:

α) έξοδα σχετικά με τις προκαταρκτικές εργασίες που αποσκοπούν στη σύσταση της οργανώσεως παραγωγών, ως και έξοδα σχετικά με τη σύνταξη της συστατικής της πράξεως και του καταστατικού της ή την τροποποίηση αυτών βάσει των όρων που προβλέπονται στο άρθρο 13 του κανονισμού (ΕΟΚ) αριθ. 1035/72-

β) έξοδα ελέγχου τηρήσεως των κανόνων που αναφέρονται στο άρθρο 13 του κανονισμού (ΕΟΚ) αριθ. 1035/72-

γ) έξοδα διοικητικού προσωπικού (ημερομίσθια και μισθοί, έξοδα επιμορφώσεως, κοινωνικές επιβαρύνσεις και έξοδα αποστολών) ως και αμοιβές για υπηρεσίες και παροχή τεχνικών συμβουλών-

δ) έξοδα αλληλογραφίας και τηλεπικοινωνιών-

ε) έξοδα που αφορούν τη γραφική ύλη και την απόσβεση του εξοπλισμού των γραφείων-

στ) έξοδα σχετικά με τα μέσα που διαθέτουν οι οργανώσεις για τη μεταφορά του διοικητικού προσωπικού-

ζ) έξοδα ενοικίου ή, σε περίπτωση αγοράς, έξοδα τόκου που έχουν πραγματικά καταβληθεί ως και λοιπά έξοδα και επιβαρύνσεις που προκύπτουν από τη χρήση των ακινήτων τα οποία εξυπηρετούν τη διοικητική λειτουργία της οργανώσεως παραγωγών-

η) έξοδα ασφαλίσεως σχετικά με τη μεταφορά του διοικητικού προσωπικού, τις εγκαταστάσεις της διοικήσεως και τον εξοπλισμό τους.

2. Η οργάνωση παραγωγών έχει τη δυνατότητα να κατανέμει το ποσό των εξόδων αυτών στα πέντε έτη για τα οποία χορηγείται η ενίσχυση.

3. Τα έξοδα που αναφέρονται υπό γ) έως η) λαμβάνονται υπόψη για τον υπολογισμό της ενισχύσεως μόνο κατά το μέτρο που κρίνεται ικανοποιητικό από τις αρμόδιες υπηρεσίες του Κράτους Μέλους, λαμβάνοντας υπόψη την εκτέλεση των καθηκόντων της εν λόγω οργανώσεως, όπως προβλέπονται στο άρθρο 13 του κανονισμού (ΕΟΚ) αριθ. 1035/72.

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Οκτωβρίου 1977

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.

Έγινε στις Βρυξέλλες, στις 7 Σεπτεμβρίου 1978.

Για την Επιτροπή

Finn GUNDELACH

Αντιπρόεδρος

(1) ΕΕ αριθ. Ν 118 της 20.5.1972, σ. 1.

(2) ΕΕ αριθ. Ν 204 της 28.7.1978, σ. 12.